# TIEDOTE TUTKIMUKSESTA

## Hyvinvointia kaupunkilaisille lisäämällä pihaluonnon monimuotoisuutta

Luontoaltistus eli metsässä tai luonnossa liikkuminen tutkitusti vahvistaa ihmisen puolustusjärjestelmää, auttaa palautumaan stressistä ja unohtamaan arjen huolet sekä parantaa mielialaa. Kaupungistuminen ja luonnon köyhtyminen ovat tuoneet mukanaan uusia sairauksia ja luontaisen vastustuskyvyn heikkenemistä. Yhteiskunnan kaupungistuessa immuunijärjestelmän vakavat häiriöt, kuten allergiat, astma ja tyypin 1 diabetes, ovat lisääntyneet. Keskeisiä syitä häiriöiden lisääntymiseen ovat hygieniatason nousu ja ympäristön biologisen monimuotoisuuden kaventuminen. Tämä on vähentänyt immuunijärjestelmän luonnollista kehitystä edistävää altistusta luonnon mikrobeille. Aiemmat tutkimukset viittaavat siihen, että arkinen altistus elinympäristön monimuotoiselle mikrobiyhteisölle luonnossa on kytköksissä hyvään terveyteen.

## Pyyntö osallistua tutkimukseen

Pyydämme osallistumaan uuteen tutkimukseen, jossa tutkitaan arkisen luontoaltistumisen vaikutusta hyvinvointiin ja elimistön mikrobistoon. Tutkimukseen kutsutaan asukkaita, jotka asuvat Helsingin, Kaarinan ja Lahden alueilla. Tämä tiedote kuvaa tutkimusta ja sinun mahdollista osuuttasi siinä.

Lue rauhassa tämä tiedote. Jos sinulla on kysyttävää, ota yhteyttä tutkimushenkilökuntaan (yhteystiedot löytyvät sivun lopusta).

Jos päätät osallistua tutkimukseen, sinua pyydetään allekirjoittamaan erillinen suostumus.

HUSin tutkimuseettinen toimikunta on antanut tutkimussuunnitelmalle puoltavan lausunnon.

## Vapaaehtoisuus

Tähän tutkimukseen osallistuminen on vapaaehtoista. Voit kieltäytyä osallistumasta tutkimukseen, keskeyttää osallistumisesi tai peruuttaa jo annetun suostumuksesi tähän tutkimukseen syytä ilmoittamatta, milloin tahansa tutkimuksen aikana ilman, että se vaikuttaa oikeuteesi saada tarvitsemaasi hoitoa.

Halutessasi peruuttaa tutkimukseen osallistumisesi ota yhteyttä tutkijatohtori Marja Roslundiin, puhelinnumero 050 4786591 tai sähköpostilla marja.rosund@luke.fi

Jos päätät peruuttaa suostumuksesi, sinusta siihen mennessä kerättyjä tietoja ja/tai näytteitä käytetään osana tutkimusaineistoa.

## Mitä tutkitaan ja miksi

Tässä tutkimuksessa on tarkoitus lisätä kaupunkilaisten kotipihojen biologista monimuotoisuutta viimeisen tutkimustiedon mukaisesti terveyttä ja hyvinvointia edistäväksi. Tutkimuksessa on tarkoitus selvittää, voidaanko kotipihalta saadun monipuolisen luontoaltistuksen avulla vaikuttaa koettuun hyvinvointiin, stressihormonin eli kortisolin pitoisuuteen sekä elimistön immuunijärjestelmään ja mikrobiyhteisöön. Tutkimuksessa testataan, miten luonnon monimuotoisuuden lisääminen kotipihalle vaikuttaa pihan ja elimistön mikrobistoon ja koettuun hyvinvointiin. Tutkimuksen tarkoituksena on myös selvittää elinympäristön tekijöitä kasvillisuuskartoitusten ja satelliittidatan avulla, jotka vaikuttavat mikrobistoon ja hyvinvointiin.

Tutkimukseen pyydetään mukaan henkilöitä, jotka ovat 18-72-vuotiaita Helsingin, Lahden ja Kaarinan alueella asuvia omakoti- tai rivitaloasukkaita. Tutkimukseen ei voi osallistua, jos sinulla on tiedossa oleva immuunipuutos, immuunivastetta lamaava lääkitys tai sairaus, syöpädiagnoosi tai syöpähoitoja viimeisen vuoden aikana. Samasta taloudesta voi osallistua vain yksi henkilö tähän tutkimukseen. Tutkimusryhmän edustaja keskustelee kanssasi arvioidessaan, oletko soveltuva osallistumaan tutkimukseen.

## Tutkimuksen kulku

Tutkimukseen pyydetään osallistujiksi 42 omakotitalo- tai rivitaloasukasta, jotka asuvat Helsingin, Kaarinan tai Lahden alueella. Tutkimukseen suostuvat asukkaat ilmoittavat halukkuutensa joko interventio- tai kontrolliryhmään. Interventioryhmän pihoille lisätään luonnon monimuotoisuutta ensimmäisenä vuonna ja tämän jälkeen tutkittavat saavat opastusta ja ohjeita luonnonmukaisen pihan hoitamiseen. Kontrolliryhmän pihojen tehokkaassa hoidossa autetaan vuosittain. Tämä tapahtuu siten, että tutkimusryhmän jäsen lannoittaa pihaa, lisää pihalle sammalsyöppöä ja auttaa muurahaistorjunnassa esim. asettamalla pihalle muurahaissyöttejä. Vaihtoehtoisesti osallistujan niin halutessa lannoite, sammalsyöppö ja muurahaissyötit voidaan antaa hänen käyttöönsä. Interventioryhmän pihoille istutetaan erilaisia marja- ja puutarhakasveja ja syötäviä sieniä tuottavia maapuun paloja. Interventioryhmän pihoilla tehostetaan ravinteiden kierrätystä. Siksi niille tuodaan lehtikomposti sekä lahopuutarha ja istutuslaatikoita, joista osaan tuodaan valmiiksi yrttejä ja osassa osallistujat voivat viljellä haluamiaan vihanneksia, kukkia ja monivuotisia yrttejä. Pihojen tarkemmat yksityiskohdat sovitaan yhdessä tutkimusryhmän kanssa.

Tutkimukseen sisältyy yhteensä kuusi näytteenottokertaa. Tutkimus kestää viisi vuotta. Näytteitä kerätään ennen pihojen muokkaamista tutkimuksen alkaessa ja tämän jälkeen 2-3 kk päästä loppukesästä. Tämän jälkeen on yksi näytteenotto joka vuosi (loppukesästä). Jaettavien ohjeiden mukaisesti kotona kerätään ihon sivelynäyte, sylkinäyte, virstanäyte ja ulostenäyte. Lisäksi kortisolimääritystä varten tutkijat ottavat tutkittavilta vähintään 3 cm hiusnäytteen (muutama hius) päälaen keskeltä, niin että leikkuukohta on mahdollisimman huomaamaton.

Kaikkien tutkittavien pihalta kerätään maaperä- ja kasvinäytteitä. Kodin ulko-ovelle asetetaan kahdeksi viikoksi ovimatto, josta tutkijat ottavat näytteen mikrobianalyysejä varten. Tutkimusryhmä toimittaa perheille tämän ovimaton. Iho-, sylki-, uloste-, maaperä ja mattonäytteistä analysoidaan mikrobikoostumus ja sylkinäytteistä lisäksi valkosolujen solujakaumaa. Virtsanäytteestä analysoidaan aineenvaihduntatuotteita. Näytteiden perusteella tutkitaan, onko kotipihan monimuotoisella luontoaltistuksella terveyttä edistävää vaikutusta mikrobiomiin ja hyvinvointiin. Lisäksi tutkijat kartoittavat pihan kasvillisuuden ennen pihan muokkaamista ja tutkimuksen alkamisvuonna, ja kolmantena ja viidentenä kesänä. Elinympäristötietoja kerätään satelliittidatan perusteella.

Tutkimukseen osallistuvat vastaavat kerran vuodessa asumiseen, elinympäristöön, hyvinvointiin, ulkoiluun liittyviin kyselylomakkeisiin.

## Tutkimuksen toteuttaja ja rahoittaja

Tämän tutkimuksen toteuttavat Luonnonvarakeskus ja Tampereen yliopisto. Tutkimuksen vastuuhenkilö on Aki Sinkkonen (Luonnonvarakeskus). Tutkimuskeskuksien vastuulääkäri on Hanna Haveri (Päijät-Hämeen sairaanhoitopiiri).

Tutkimuksen rekisterinpitäjä on Luonnonvarakeskus, joka vastaa tutkimuksen yhteydessä tapahtuvan henkilötietojen käsittelyn lainmukaisuudesta.

Tutkimuksen rahoituksesta vastaa Suomen akatemian välityksellä Strategisen tutkimuksen neuvosto. Tutkijalle ja muulle henkilökunnalle ei makseta erillistä korvausta tutkimuksen tekemisestä. Tutkimusryhmän jäseniä (Heikki Hyöty, Olli Laitinen, Marja Roslund, Aki Sinkkonen) on mukana keksijöinä heidän työnantajiensa jättämissä patenttihakemuksissa.

## Tutkimukseen liittyvät hyödyt sekä mahdolliset riskit ja haitat

Tutkimukseen osallistumisesta aiheutuu vähäistä haittaa ajankäyttön~~ne~~ suhteen. On mahdollista, että tähän tutkimukseen osallistumisesta ei ole sinulle hyötyä. On kuitenkin myös mahdollista, että hyvinvointi lisääntyy, stressihormonitaso laskee ja elimistön mikrobiomi monipuolistuu terveyttä edistävällä tavalla. Tutkimuksen avulla voidaan kehittää terveyttä ja hyvinvointia edistävää kaupunkipihojen suunnittelua. Tämä hyödyttäisi niin kansanterveyttä kuin taloutta ja edistäisi luonnon monimuotoisuutta.

## Tutkittavien vakuutusturva ja korvaukset

Jos tutkimusmateriaalista tai tutkimuksen takia tehdystä toimenpiteestä aiheutuu henkilövahinko, voit~~te~~ hakea korvausta. Tutkimus kuuluu Päijät-Hämeen sairaanhoitopiirien potilasvahinkovakuutusten piiriin. Vakuutus kattaa tutkimustoimintaa harjoittavan henkilöstön tutkimukset myös terveille henkilöille.

Henkilövahingoista haetaan korvausta tutkimuskeskuksen potilasvakuutuksesta. Se korvaa potilasvahinkolain mukaisesti terveyden‐ ja sairaanhoidon yhteydessä aiheutuneita henkilövahinkoja laissa tarkemmin säädellyin edellytyksin. Potilasvakuutuskeskus huolehtii potilasvahinkojen korvauskäsittelystä.

Tutkimukseen osallistumisesta ei makseta palkkiota. Pihan muokkaaminen, kuten istutukset, ja näytteenotot ovat tutkittaville maksuttomia.

## Tutkimustuloksista tiedottaminen

Kyseessä on tieteellinen tutkimus, jonka tulosten valmistumisessa voi mennä useita vuosia. Tutkimustulokset julkaistaan rahoitusehtojen mukaisesti kansallisissa tai kansainvälisissä tieteellisissä julkaisuissa.

Mikäli näyteanalyysien tai kyselylomakkeiden perusteella havaitaan jotain terveyden kannalta merkittävää, sinuun ollaan yhteydessä ja ohjataan tarvittaviin jatkotoimenpiteisiin.

## Henkilötietojen käsittely ja tietojen luottamuksellisuus

Tässä tutkimuksessa sovelletaan suomalaista tutkimus- ja henkilötietojen suojaa koskevaa lainsäädäntöä. Tutkijat ja muu tutkimushenkilöstö ovat sitoutuneet noudattamaan hyvää tieteellistä käytäntöä ja tutkimuksen eettisiä ohjeita. Tarkempi kuvaus tutkimuksen tietosoikeusperustasta on tämän tiedotteen lopussa.

Henkilötietojasi käsitellään tieteellistä tutkimustarkoitusta varten. Sinusta kerättyä tietoa ja tutkimustuloksia käsitellään luottamuksellisesti lainsäädännön edellyttämällä tavalla. Kaikki tietojasi käsittelevät tahot ja henkilöt ovat salassapitovelvollisia. Lisää tietoa henkilötietojesi käsittelystä ja oikeuksistasi saat tämän tiedotteen lopusta.

## Lisätiedot ja tutkijoiden yhteystiedot

Jos sinulla on kysyttävää tutkimuksesta, voit olla yhteydessä tutkijoihin.

**Aki Sinkkonen Marja Roslund**

Vastuullinen tutkija Tutkijatohtori

Luonnonvarakeskus Luonnonvarakeskus

puh. 029 532 2306 puh. +358 50 478 6591

aki.sinkkonen@luke.fi marja.roslund@luke.fi

Tiedotteen laatimispäiväys 6.4.2022

KUVAUS TUTKIMUKSESSA TAPAHTUVASTA HENKILÖTIETOJEN KÄSITTELYSTÄ JA SIIHEN LIITTYVÄT TUTKITTAVAN OIKEUDET

## Rekisterinpitäjä

Rekisterinpitäjänä tutkimuksessa on Luonnonvarakeskus, joka vastaa tutkimuksen yhteydessä tapahtuvien henkilötietojen käsittelyn lainmukaisuudesta.

Tutkimusrekisteriin tallennetaan vain tutkimuksen tarkoituksen kannalta välttämättömiä henkilötietoja. Tietojen kerääminen perustuu tutkimussuunnitelmaan.

## Henkilötietojen käsittelyperuste ja tietojen luottamuksellisuus

Henkilötietoja käsitellään ylläkuvattua tieteellistä tutkimusta varten. Henkilötietojen käsittelyn oikeudellisena perusteena on yleinen etu ja erityisten henkilötietojen kuten terveyteen liittyvien tietojen osalta oikeusperusteena on tieteelliseen tutkimukseen liittyvä yleinen etu sekä kansanterveyteen, kuten terveydenhuollon, lääkevalmisteiden tai lääkinnällisten laitteiden korkeiden laatu- ja turvallisuusnormien varmistaminen (Yleinen tietosuoja-asetus art. 6 (1) e), 9(2)(j) ja 9(2)(i)).

Tutkimuksessa rekisteriin tallennetaan vain tutkimuksen tarkoituksen kannalta välttämättömiä henkilötietoja. Näitä tietoja ei anneta tutkimuksen ulkopuolisille henkilöille. Kerättyjä tietoja ja tutkimustuloksia käsitellään luottamuksellisesti henkilötietojen käsittelyä koskevan lainsäädännön edellyttämällä tavalla. Tutkimuksessa yksittäisen tutkimushenkilön nimi, syntymäaika ja yhteystiedot korvataan yksilöllisellä tunnistekoodilla. Tiedot (*ja otetut näytteet*) säilytetään tutkimusaineistossa koodattuna ja niihin viitataan vain tunnistekoodilla. Tutkimusaineisto ja tiedot sen osana myös analysoidaan koodattuina. Tällöin tutkija ei voi tunnistaa tutkimukseen osallistuvia henkilöitä. Koodiavainta eli tietoa, jonka avulla yksittäisen tutkittavan henkilöllisyys ja hänen tutkimustietonsa voidaan yhdistää toisiinsa, säilyttävät rajatut ja ennalta määritellyt henkilöt luonnonvarakeskuksella.Lopulliset tutkimustulokset raportoidaan pääasiallisesti ryhmätasolla. Yksittäisen tutkittavan tunnistaminen ei ole mahdollista tutkimustulosten julkaisuista tai selvityksistä. Tutkimusrekisterin pitäjä on Luonnonvarakeskus.

Tutkimuksessa kerätään seuraavia tietoja seuraavista lähteistä: tutkimukseen liittyvä kyselylomakkeilla kerätty tieto (kerätään web-lomakkeella), tutkimusnäytteistä (iho-, sylki-, uloste-, virtsa, matto- ja maaperänäytteet) saatu tieto, avoin satelliittidata sekä pihan ja lähiympäristön kasvillisuus- ja kääpäkartoitus. Tutkimuksessa koskevia tietoja (*ja otettuja näytteitä*) käsittelee tätä tutkimusta toteuttava tutkimushenkilökunta. Kaikki tietoja käsittelevät tahot ja henkilöt ovat salassapitovelvollisia.

Tutkittavan nimeä, syntymäaikaa ja yhteystietoja ei siirretä, eikä tutkimuksen tietoja anneta tutkimuksen ulkopuolisille henkilöille (ks. tarkemmin rekisteriseloste tutkimuksen nettisivulta www.biwe.fi).

Tutkittavan henkilötietojen säilytys: Ei-sähköisessä muodossa olevia henkilötietoja sisältäviä aineistoja säilytetään lukituissa tiloissa Luonnonvarakeskuksella, joihin on pääsy ainoastaan nimetyillä henkilöillä. Sähköisiä tutkimustietoja säilytetään valtion tieto- ja viestintätekniikkakeskuksen ylläpitämällä luonnonvarakeskuksen Tiimeri palvelimella, joka täyttää GDPR:n vaatimukset. Sensitiivistä tutkimusdataa säilytetään ainoastaan tällä ja CSC:n (IT center for science) arkaluontoisen datan palvelimella (<https://research.csc.fi/en/sensitive-data>).

Tutkittavien tietoja koskevien tietojen säilytyksestä vastaa tutkimuksen vastuututkija Aki Sinkkonen luonnonvarakeskukselta. Tietojen säilytysaikaa sääntelee lainsäädäntö sekä hyvä kliininen tutkimustapa. Tutkimuksen yhteydessä kerättyjä näytteitä ja tietoja säilytetään luonnonvarakeskuksen näytepankissa sekä tietoja Luonnonvarakeskuksen valtion tieto- ja viestintätekniikkakeskuksen ylläpitämällä luonnonvarakeskuksen palvelimella 15 vuotta tutkimuksen päättymisen jälkeen, jonka jälkeen ne hävitetään.

Tieteelliseen tutkimukseen liittyy olennaisesti tutkimustulosten julkaiseminen kansainvälisissä tieteellisissä julkaisuissa. Tutkimuksen tulokset julkaistaan tieteellisissä artikkeleissa, väitöskirjoissa tai muissa opinnäytetöissä, seminaareissa ja sidosryhmätapaamisissa. Lisäksi tutkimuksen tulosten suojaamiseksi voidaan tarvittaessa tehdä patenttihakemuksia. Tutkimuksesta tehtävät julkaisut ja niiden suomenkieliset tiivistelmät lisätään hankkeen internetsivuille (<https://www.biwe.fi>), jonka osoite ilmoitetaan tutkimukseen osallistuville perheille.

## Henkilötietojen luovutus

Tässä tutkimuksessa henkilötietojasi luovutetaan vain tämän tutkimuksen salassapitovelvollisille tutkijoille ja Päijät-Hämeen hyvinvointikuntayhtymälle vastuulääkäri Hanna Haverille. Näytteitä analysoidaan pseudonymisoituina Luonnonvarakeskuksen, Helsingin ja Tampereen yliopiston sekä terveyden ja hyvinvoinnin laitoksen laboratorioissa. Näytteistä tutkitaan syljen, ulosteen ja ihon pinnan mikrobiyhteisö, hiusten kortisolitaso, virtsanäytteiden aineenvaihduntatuotteita ja valkosolujen määrä syljessä. Kyselytutkimusten vastauksista tutkitaan, miten olette kokeneet pihaluonnon monipuolistamisen. Näitä kaikkia tietoja tarvitaan tutkittaessa pihaluonnon monipuolistamisen hyvinvointivaikutuksia.

**Henkilötietojen käsittelyyn liittyvät oikeudet**

Teillä on oikeus saada informaatio teistä kerätyistä tiedoista, mihin niitä on käytetty, kenelle niitä on luovutettu ja mitä tarkoitusta varten ja pyytää tietojen oikaisemista tai täydentämistä esimerkiksi, jos havaitsette niissä virheen tai ne ovat puutteellisia tai epätarkkoja. Teillä on myös oikeus pyytää tietojen poistamista tieteellisestä tutkimuksesta (”oikeus tulla unohdetuksi”) tai niiden käytön rajoittamista ja vastustaa käsittelyä ilmoittamalla siitä tutkimushenkilökunnalle. Tieteellisen tutkimuksen yhteydessä näitä oikeuksia voidaan kuitenkin rajoittaa. Esimerkiksi lainsäädäntö voi velvoittaa rekisterinpitäjän säilyttämään teidän tutkimustietonne tietyn määräajan rekisteröidyn oikeuksista riippumatta ja sallii poikkeukset rekisteröidyn oikeuksista, silloin kun se on välttämätöntä tieteellisten tutkimustulosten ja tutkittavien turvallisuuden varmistamiseksi. Tässä tutkimuksessa tehtävien kyselytutkimusten vastauksia ette voi jälkikäteen muuttaa ja tässä tutkimuksessa annetut ihon sively-, sylki-, virtsa- ja ulostenäytteet otetaan mukaan tämän tutkimuksen tuottamiin tieteellisiin julkaisuihin tutkimustulosten luotettavuuden varmistamiseksi.

Teillä on oikeus ottaa yhteyttä Luonnonvarakeskuksen tietosuojavastaavaan sähköpostilla tietosuoja@luke.fi.

Teillä on oikeus tehdä valitus valvontaviranomaiselle, jos katsotte, että henkilötietojen käsittelyssä rikotaan EU:n yleistä tietosuoja-asetusta (EU) 2016/679. Suomessa valvontaviranomainen on tietosuojavaltuutettu.

Tietosuojavaltuutetun toimisto

Lintulahdenkuja 4, 00530 Helsinki, PL 800, 00531 Helsinki

Puhelinvaihde: 029 566 6700

Sähköposti: tietosuoja@om.fi

TUTKITTAVAN SUOSTUMUS TUTKIMUKSEEN OSALLISTUMISESTA
Hyvinvointia kaupunkilaisille lisäämällä pihaluonnon monimuotoisuutta

**Tutkimuspaikka:** Helsinki, Lahti ja Kaarina

**Tutkimuksentoteuttaja:** Luonnonvarakeskus yhteistyössä Tampereen ja Helsingin yliopiston kanssa

Minua on pyydetty osallistumaan yllä mainittuun tieteelliseen tutkimukseen, jonka tarkoituksena on lisätä kaupunkilaisten hyvinvointia pihaluonnon monimuotoisuutta lisäämällä.

Olen lukenut ja ymmärtänyt saamani tutkimustiedotteen. Olen saanut riittävän selvityksen tutkimuksesta ja sen yhteydessä suoritettavasta minun henkilötietojeni keräämisestä, käsittelystä ja luovuttamisesta. Tutkimuksen sisältö on kerrottu minulle myös suullisesti ja olen saanut riittävän vastauksen kaikkiin tutkimusta koskeviin kysymyksiini. Tiedot antoivat minulle Luonnonvarakeskuksen tutkijat.

Olen saanut riittävät tiedot oikeuksistani tutkittavana, tutkimuksen tarkoituksesta ja sen toteutuksesta sekä tutkimuksen hyödyistä ja riskeistä. Minulla on ollut riittävästi aikaa harkita osallistumista tutkimukseen.

Ymmärrän, että tähän tutkimukseen osallistuminen on vapaaehtoista. Minulla on oikeus kieltäytyä siitä sekä peruttaa tutkimukseen antamani suostumus milloin tahansa tutkimuksen aikana ilman perusteluita ilmoittamalla siitä tutkimushenkilökunnalle.

Ymmärrän, että tietojani käsitellään luottamuksellisesti. Tutkimuksen yhteydessä henkilötietojani ei siirretä EU/ETA-alueen ulkopuolelle, mutta niitä voidaan käyttää julkaisutoimintaan tutkimustiedotteessa kuvatulla tavalla niin, että tutkittavia ei voi tunnistaa.

Tutkimuksesta kieltäytymisestä tai suostumuksen peruuttamista ei aiheudu minulle kielteisiä seurauksia eikä se vaikuta kohteluuni tai saamaani hoitoon millään tavalla. Olen tietoinen siitä, että mikäli peruutan suostumukseni, tai osallistuminen tutkimukseen keskeytyy muusta syystä, siihen mennessä kerättyjä minua koskevia tietoja voidaan edelleen käsitellä tässä tutkimuksessa, mikäli tutkimuksen toteuttaminen sitä vaatii ja lainsäädäntö sallii sen tai edellyttää sitä.

*Suostun siihen, että tutkimuksen yhteydessä kotipihallani tehdään kasvillisuus- ja kääpäkartoitus sekä kerätään maaperänäytteitä tiedotteessa kuvatulla tavalla ja että minulta kerätään ihon sively, virtsa-, hius-, uloste- ja sylkinäytteitä. Suostun tutkimuksen yhteydessä kerättyjen näytteiden tietojen yhdistämiseen Hyvinvointia kaupunkilaisille lisäämällä pihaluonnon monimuotoisuutta -tutkimuksen tietokantaan.*

*Suostun siihen, että minulta kysytään kyselylomakkeissa terveydentilaan, hyvinvointiin, ulkoiluun ja elämäntilanteeseen liittyviä kysymyksiä. Hyvinvointia kaupunkilaisille lisäämällä pihaluonnon monimuotoisuutta-tutkijalla on oikeus olla yhteydessä tutkittavaan tutkimuksen aikana.*

*Suostun siihen, että koodattuja/pseudonymisoituja näytteitäni/tietojani (teitä ei voi tunnistaa näistä tiedoista) siirretään/luovutetaan kolmansille osapuolille laboratorioanalyyseja varten.*

Rastita haluamasi vaihtoehto:  KYLLÄ        EI

**Ilmoita halukkuutesi joko interventio- tai kontrolliryhmään:**

[ ] Haluan interventioryhmään ja suostun siihen, että pihani muokataan tiedotteessa kuvatulla tavalla.

[ ] Haluan kontrolliryhmään.

**Allekirjoituksellani vahvistan osallistumiseni tähän tutkimukseen ja suostun vapaaehtoisesti tutkimukseen sekä ymmärrän, että hyvinvointiani koskevia ja muita henkilötietoja käsitellään osana tätä tutkimusta.**

**Suostumuksen antaja täyttää:**

*\_\_\_\_\_\_\_\_\_\_\_\_\_\_\_\_\_\_\_\_\_ \_\_.\_\_.20\_\_
Paikka ja aika*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nimi

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osoite

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Syntymäaika**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allekirjoitus ja nimenselvennys

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Puhelinnumero

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sähköposti

**Suostumuksen vastaanottaja täyttää:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Tutkijan allekirjoitus Päiväys

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nimenselvennys

Alkuperäinen allekirjoitettu asiakirja jää tutkijan arkistoon ja kopio allekirjoitetusta suostumuksesta annetaan tutkittavalle.